**Mi-am pus trecutul într-un cuib de iarbă uscată**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ridic acest nor în memoria

Florilor căptușite cu brumă

Care s-au prefăcut în stele de sticlă.

Mi s-a umplut casa cu toamnă,

Celelalte anotimpuri au rămas la locul lor.

Așa că

Mi-am pus trecutul într-un cuib de iarbă uscată.

Nu pot trăi ca o bucată de piatră,

S-ar vede munți curgând spontan din mine.

În afara unui foc lăuntric,

Aș fi un colț de viață sfărâmată

Și din acest motiv aș iubi să rămân vie.

Sărutul nu cunoaște tragismul marilor pasiuni

Și de aceea nu vine atunci când trebuie.

Prefer să mor în acest vârtej de foc,

Să ard ca o flacără veșnică pentru el.

Vino în noaptea de cerneală

Ca un tălmăcitor de vise

Din șirul veacurilor antice,

Să nu existe

Mine,

Să nu existe

Tine,

Nici alte forme care să ne trezească din neant.